Éyə̄ bâyi kǎd və̄ mə̄túnuŋa mə́ édzai bidzǔgá nâ: mə́ nə fɔ́ɔ́ dzóm yā é nə́ ḿfūfúb éyə́gan. 2Bâyi wé étsíga é vóm báwé bītsígā mə́túnuŋa, eyɔ̌ŋ te fada ǎ yi kə́ a soe məkǐ yā étē ḿbomoná alatâr. 3Abǒg te ǎ yi túnī ávɔ̄ŋ, ngə́m ai avɔ́ŋ yā láyali miǹya, 4mim̀bǎŋ mí ótam míbɛ̄, avɔ́ŋ yā étē ai édí yā mim̀bîg, ávɔ́ŋ á nə́ á ndalaga yǎ ésə̄g ai mim̀bǎŋ mí ótám ńdɔ̄ báyi kyábi. 5Fada a yi dígī bísə̄ âlatâr anə́ mə́túnuŋa bátum á ndóan ású Ńtondôbə. Mətúnuŋa mə́ édzai bidzǔgá mālá. 6É mod ósə yǎ á nə̄ fada a nə mɔ́ dzǎm dī bə́ dzâ mɔ́ é vóm ó nə́ ḿfūfúb, mə́ nə̄ é dzóm yā é nə́ ḿfūfúb. 7Mətúnuŋa mə́ édzai bidzǔgá ai mətúnuŋa mə́ ńsə́m bávə̄ mɔ dzam də́dā; é fada a hə́ və́ mə̄túnuŋa mə́tē a bələ́ ngab ai é byə́m ā və́ túni. 8Ekob é tsíd yǎ mod a sɔ́ túnī nə́ fada á dígí, é nə ekǒb tsíd fada tě. 9Mə́túnuŋa mə́sə̄ báyáŋ á ébē ndóan, émá mə́sə̄ báyáŋ éyə̄ŋə́lé ngə́ á yáŋáyaŋa máwōge ai é fada a hə́ túnī mɔ́. 10Mə́túnuŋa mə́ fɔ́n mə́sə̄ mə́ nə́ ḿfugán ai m̀bɔ́n ngə́ mə́ nə̄ kig ǹkód máwōge ai bɔ́n bə́ Áron bə́sə təge ai səsalá.